Diari Oficial de la Generalitat Valenciana


Sumari del DOGV 5959, del 20-02-2009 (2009/1755)

ORDRE de 13 de febrer de 2009, de la Conselleria d'Economia, Hisenda i Ocupació, per la qual es modifica l'Ordre de 27 de juny de 2008 de la Conselleria d'Economia, Hisenda i Ocupació, per la qual es crea el Registre de la Comunitat Valenciana d'Empreses Acreditades en el Sector de la Construcció.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/02/13/(1)/dof/vci/html**

### Dades del document

Número de DOGV
:   5959

Data del DOGV
:   20-02-2009

Secció del DOGV
:   I. DISPOSICIONS GENERALS

Número del document
:   2009/1755


Data del document
:   13-02-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * indústria de la construcció
    * condició de treball
    * seguretat en el treball
    * legislació
    * obres públiques
    * registre de documents

ORDRE de 13 de febrer de 2009, de la Conselleria d'Economia, Hisenda i Ocupació, per la qual es modifica l'Ordre de 27 de juny de 2008 de la Conselleria d'Economia, Hisenda i Ocupació, per la qual es crea el Registre de la Comunitat Valenciana d'Empreses Acreditades en el Sector de la Construcció. [2009/1755]  
La Llei 32/ 2006, de 18 d'octubre, reguladora de la subcontractació en el sector de la construcció, té com a principal objectiu la reducció de la sinistralitat en este sector, derivada, entre altres qüestions, de l'excessiva externalització productiva que hi existix. Entre les mesures que s'inclouen en esta norma es troba en l'article 6 la creació del Registre d'Empreses Acreditades que dependrà de l'Autoritat Laboral competent, entenent-se per tal la corresponent al territori de la comunitat autònoma on radique el domicili social de l'empresa que pretenga inscriure's en el Registre. En desplegament de la llei esmentada es va aprovar el Reial Decret 1109/ 2007, de 24 d'agost, que regula de forma detallada el Registre d'Empreses Acreditades.  
En aplicació de la normativa ressenyada, la Conselleria d'Economia, Hisenda i Ocupació, mitjançant Ordre de 27 de juny de 2008 (DOCV número 5802, de 9 de juliol i correcció d'errades en DOCV número 5810 de 21 de juliol), va crear el Registre de la Comunitat Valenciana d'Empreses Acreditades en el Sector de la Construcció, que va entrar en funcionament el passat 24 de juliol.   
En l'article 6 esta norma va disposar que les actuacions davant del Registre esmentat podien realitzar-se, a opció de les empreses sol·licitants, bé de manera presencial -en referència a la sol·licitud en paper- bé de manera telemàtica. Si bé esta última es va configurar com una via preferent (així s'expressa en els articles 7 i 9) la seua implantació com a obligació general es diferia a l'avaluació que fera l'Autoritat Laboral Autonòmica que, de forma obligatòria, havia de realitzar-se una vegada transcorregut un any des de l'entrada en vigor de l'ordre esmentada.  
No obstant això, l'experiència acumulada en els escassos quatre mesos de funcionament ha permés ja a l'Autoritat Laboral avaluar el resultat de les distintes vies d'accés al Registre: per un costat s'ha constatat que el percentatge d'utilització de la via telemàtica ha sigut pròxim al 65%, la qual cosa dóna idea de l'alt grau d'implantació i desenvolupament d'estos mitjans de comunicació en la nostra Comunitat Valenciana, i, d'altra banda, l'enorme volum de sol·licituds d'inscripció que s'han formulat amb motiu de la posada en marxa del Registre d'Empreses Acreditades (perquè segons l'àmbit d'aplicació que definix l'article 2 de la Llei 32/2006, de 18 d'octubre, no sols afecta les empreses de construcció, sinó també aquelles que realitzen activitats connexes amb la construcció), ha produït dificultats per al desenvolupament de les funcions assignades al Registre i una obstrucció de la seua gestió administrativa -sobretot a l'hora de tramitar les sol·licituds presencials i els corresponents certificats d'inscripció -que entorpix l'agilitat pretesa, a més de dificultar el tràfic jurídic mercantil i econòmic i la seguretat jurídica, al no poder acreditar-se amb l'agilitat exigida pel mercat que les empreses complixen amb les obligacions establides en la normativa reguladora del règim jurídic de la subcontractació en la construcció.  
Avaluat tot això, l'Autoritat Laboral ha considerat oportú dictar la present norma de modificació de l'Ordre 27 de juny de 2008 a fi d'establir l'obligatorietat d'utilitzar la via telemàtica com a mitjà exclusiu de comunicació de les empreses amb el Registre d'Empreses Acreditades. Això no sols permetrà eliminar al màxim les traves que el procediment administratiu tradicional suposa tant per a les empreses com per a l'administració, sinó que també agilitarà tots els procediments, la qual cosa redundarà en benefici del tràfic jurídic i mercantil de les empreses que complisquen amb les obligacions establides en la normativa reguladora del sector de la construcció.  
Per a procedir a este canvi de la normativa s'ha tingut en compte que la Llei 11/2007, de 22 de juny, d'accés electrònic dels ciutadans als servicis públics, en l'article 27.6 permet establir reglamentàriament l'obligació de comunicar-se electrònicament amb l'administració pública quan els interessats es corresponguen amb persones jurídiques o col·lectius de persones físiques que per raó de la seua capacitat econòmica o tècnica, dedicació professional o altres motius acreditats tinguen garantit l'accés i disponibilitat dels mitjans tecnològics necessaris. I, en este cas, es considera que les empreses del sector de la construcció, bé directament, bé a través dels professionals que col·laboren en la seua gestió, disposen dels mitjans tecnològics necessaris per a comunicar-se electrònicament amb l'administració pública.  
Esta mesura és, a més, d'acord amb l'article 45.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que preveu que les administracions impulsaran l'ocupació i l'aplicació de tècniques i mitjans electrònics, informàtics i telemàtics per al desenvolupament de la seua activitat i l'exercici de les seues competències.  
En virtut d'això, i fent ús de les facultats que em conferix l'article 28. e) de la Llei 5/1983, de 30 de desembre, del Consell  
ORDENE  
Article únic  
Es modifiquen els articles 6, 7, 8 i 9 de l'Ordre de 27 de juny de 2008, de la Conselleria d'Economia, Hisenda i Ocupació, per la qual es crea el Registre de la Comunitat Valenciana d'Empreses Acreditades en el Sector de la Construcció (DOCV número 5802, de 9 de juliol i correcció d'errades en DOCV. número 5810 de 21 de juliol), que queden redactats de la manera següent:  
Article 6. Actuacions i procediments davant del Registre de la Comunitat Valenciana d'Empreses Acreditades en el Sector de la Construcció  
Totes les actuacions i procediments davant del Registre de la Comunitat Valenciana d'Empreses Acreditades en el Sector de la Construcció tindran lloc utilitzant els mitjans telemàtics previstos en la present ordre, d'acord amb l'article 6.1 de la Llei 11/2007 de 22 de juny, d'accés electrònic dels ciutadans als servicis públics.  
Al Registre s'accedirà a través de la seu electrònica de la Generalitat per mitjà de l'enllaç existent en la pàgina web de la Conselleria d'Economia, Hisenda i Ocupació (http://www.gva.es/c\_economia). En la dita adreça electrònica es trobarà una relació actualitzada de la normativa d'aplicació, dels distints procediments davant del Registre, així com els requisits tècnics que hauran de tindre els equips per a l'accés i la utilització de l'aplicació electrònica.  
No obstant això, les empreses que en el marc d'una prestació de servicis transnacional desplacen treballadors a Espanya podran continuar utilitzant la via presencial regulada en la disposició addicional primera del Reial Decret 1109/2007 per a la primera comunicació que realitzen d'acord amb l'article 5 de la Llei 45/1999.  
Article 7. Representació i notificacions   
1. Els professionals col·legiats o associats podran representar els seus clients en els termes que l'Autoritat Laboral dicte en desplegament de l'article 23 de la Llei 11/2007, de 22 de juny, d'accés electrònic dels ciutadans als servicis públics,  
2. A efecte de notificacions les empreses o els seus representants designaran un compte de correu electrònic on dirigir les notificacions que emeta el Registre de la Comunitat València d'Empreses Acreditades en el Sector de la Construcció. Les notificacions es regiran pel que disposa l'article 28 de la Llei 11/2007.  
Article 8. Procediment de la inscripció  
1. Les empreses contractistes i subcontractistes sol·licitaran la seua inscripció per via telemàtica. En tot cas, la sol·licitud d'inscripció haurà de contindre les dades i els documents -que s'adjuntaran en format electrònic- especificats en l'article 4 del Reial Decret 1109/2007.  
2. La Delegació Territorial del Registre que siga competent, d'acord amb el que preveu l'article 4, examinarà la sol·licitud telemàtica i la documentació adjunta tenint en compte el compliment per part de l'empresa sol·licitant dels requisits formals exigits a este efecte per la normativa d'aplicació.  
Si la sol·licitud reunix els requisits establits en esta ordre, es procedirà a efectuar la inscripció de l'empresa contractista o subcontractista en el Registre de la Comunitat Valenciana d'Empreses Acreditades en el Sector de la Construcció.  
En este cas, l'Autoritat Laboral competent assignarà una clau individualitzada d'identificació registral, que serà única per a cada empresa i per a tot el territori nacional.  
La clau estarà formada per un total d'onze dígits, sent els dos primers, 17, identificatius de l'Autoritat laboral de la Comunitat Valenciana, conforme a la taula d'assignació que figura en l'annex II del Reial Decret 1109/2007, de 24 d'agost, els dos següents, 03, 12 i 46, per a cada una de les tres províncies de la Comunitat Valenciana (Alacant, Castelló i València respectivament) i, els set últims correspondran al número d'ordre d'inscripció assignat a cada empresa.  
3. Si la sol·licitud no reunix les dades o no adjunta, en format electrònic, els documents exigits, o no s'acredita la representació, es requerirà el sol·licitant perquè, en el termini de deu dies, faça l'esmena oportuna, i se li advertirà que, si no ho fa així, es considerarà que ha desistit de la seua petició, amb resolució prèvia dictada a este efecte.  
Este requeriment s'efectuarà electrònicament per part de l'administració a l'adreça electrònica designada per l'interessat.  
4. El termini màxim per a practicar la inscripció o denegar la seua sol·licitud pels motius assenyalats en l'article 5.4 del Reial Decret 1109/2007 és de 15 dies hàbils comptats des de l'entrada de la sol·licitud en la Delegació Territorial del Registre competent per a la seua tramitació, i es procedirà a la seua notificació en els 10 dies hàbils següents. Una vegada transcorregut este termini de 25 dies hàbils sense que s'haja notificat la resolució denegatòria, la sol·licitud d'inscripció es podrà entendre estimada per silenci administratiu, i aleshores es podrà sol·licitar certificació relativa a la dita inscripció en el Registre de la Comunitat Valenciana d'Empreses Acreditades en el Sector de la Construcció .  
El transcurs del termini dels 15 dies previst en l'apartat anterior se suspendrà pel temps que transcórrega entre la notificació del requeriment per a esmena de deficiències en la sol·licitud i el seu compliment efectiu per l'empresa a què s'haja requerit, o, si no, pel transcurs del termini concedit per a este compliment sense haver-lo satisfet, i s'haurà d'efectuar advertència d'este aspecte a l'interessat en el requeriment mencionat.  
5. Una vegada registrada la sol·licitud, l'interessat podrà consultar telemàticament el seu expedient i fer el seguiment de la seua tramitació.  
Article 9. Cancel·lació de la inscripció  
La cancel·lació de la inscripció en el Registre de la Comunitat Valenciana d'Empreses Acreditades en el Sector de la Construcció es produirà en els tres supòsits següents:  
1. Automàticament, una vegada transcorregut el període de validesa de la inscripció sense que s'haja sol·licitat en termini legal la seua renovació.  
2. Per sol·licitud de les empreses inscrites en el Registre de la Comunitat Valenciana d'Empreses Acreditades en el Sector de la Construcció, quan cessen en l'activitat que determina la seua inclusió en l'àmbit d'aplicació d'esta ordre o quan deixen de complir els requisits exigits legalment per a la inscripció.  
Esta sol·licitud haurà de dirigir-se per via telemàtica al Registre dins del mes següent al fet que la motive.  
3. Per procediment de cancel·lació d'ofici, previst en l'article 8.2 del Reial Decret 1109/2007, que s'iniciarà per acord de l'Autoritat Laboral de què depenga la Delegació Territorial competent del Registre de la Comunitat Valenciana d'Empreses Acreditades en el Sector de la Construcció.  
DISPOSICIÓ ADDICIONAL  
L'Autoritat Laboral Autonòmica establirà i publicarà en la seua seu electrònica els requisits tècnics necessaris perquè les empreses que fins ara han utilitzat la via presencial puguen, a l'entrada en vigor de la present norma, accedir telemàticament al Registre per a consultar el seu expedient, seguir els procediments o realitzar qualsevol tràmit.  
DISPOSICIÓ TRANSITÒRIA  
En el primer tràmit que, després de l'entrada en vigor de la present ordre, realitzen les empreses contractistes o subcontractistes davant del Registre de la Comunitat Valenciana d'Empreses Acreditades en el Sector de la Construcció, hauran de designar o, si és el cas, ratificar el seu compte de correu electrònic, per mitjà del procediment de variació de dades, a efectes de notificacions.  
DISPOSICIÓ DEROGATÒRIA  
Queda derogada la disposició addicional única de l'Ordre de 27 de juny de 2008, de la Conselleria d'Economia, Hisenda i Ocupació, per la qual es crea el Registre de la Comunitat Valenciana d'Empreses Acreditades en el Sector de la Construcció.  
DISPOSICIÓ FINAL  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 13 de febrer de 2009  
El vicepresident segon del Consell i   
conseller d'Economia, Hisenda i Ocupació,  
GERARDO CAMPS DEVESA


Còpia Permalink ELI